b'\n_START_ARTICLE_\nJuli\xc3\xa0 Fuchs i Li\xc3\xa8gme\n_START_SECTION_\nBiografia\n_START_PARAGRAPH_\nVa arribar a Monistrol de Montserrat l\'any 1898 procedent de la localitat su\xc3\xafssa de Lauterbrunnen, del cant\xc3\xb3 de Berna, on havia nascut el 26 de novembre de 1873. Jove, protestant, educat al Polytechnikum de Zuric, Juli\xc3\xa0 Fuchs i Li\xc3\xa8gme arrib\xc3\xa0 a Monistrol de Montserrat com a enginyer contractat per la Societat Espanyola de Ferrocarrils de Muntanya de Grans Pendents que aleshores regia els destins de la l\xc3\xadnia del Cremallera de Montserrat inaugurada el 6 d\'octubre de 1892._NEWLINE_El Monistrol de Montserrat que trob\xc3\xa0 Juli\xc3\xa0 Fuchs bullia de tensions entre liberals i cat\xc3\xb2lics, republicans i mon\xc3\xa0rquics, fabricants i treballadors. Era un poble tensionat tamb\xc3\xa9 per la religi\xc3\xb3 on hi havia radicat una influent i organitzada comunitat evang\xc3\xa8lica._NEWLINE_Fuchs s\'integr\xc3\xa0 r\xc3\xa0pidament a la societat catalana i local, es cas\xc3\xa0 amb Maria Claparols i s\'establ\xc3\xad en la torre propietat de la companyia que ell mateix va fer edificar als Bacus. Fuchs pertanyia, \xc3\xa9s clar, a la classe amb possibilitats. El seu, c\xc3\xa0rrec, per\xc3\xb2, no depenia de la voluntat dels cacics locals i aix\xc3\xb2 i el fet de ser un estranger instru\xc3\xaft el posava per sobre les trifulques del poble. "Don Juli\xc3\xa1n" com l\'anomenava familiarment la gent del Cremallera de Montserrat, amb una visi\xc3\xb3 pr\xc3\xa0ctica de la situaci\xc3\xb3 no rebutj\xc3\xa0 l\'amistat de l\'altre monistrolenc arribat de fora: moss\xc3\xa8n Joaquim Ca\xc3\xb1\xc3\xads, ans el contrari. Tot i ser de confessi\xc3\xb3 protestant, Fuchs col\xc2\xb7labor\xc3\xa0 amb el rector en l\'establiment dels germans de La Salle. L\'escola s\'inaugurava l\'1 de setembre de 1910. Aquesta amistat amb el bel\xc2\xb7lic\xc3\xb3s sacerdot port\xc3\xa0 al seu bateig com a cat\xc3\xb2lic l\'any 1913 dos anys abans que el rector marx\xc3\xa9s cap a la parr\xc3\xb2quia del Carme de Barcelona._NEWLINE_L\'any 1915, Juli\xc3\xa0 Fuchs present\xc3\xa0 el projecte per a la construcci\xc3\xb3 de la xarxa de subministrament p\xc3\xbablic d\'aigua. Aquest projecte no es va poder executar fins alguns anys despr\xc3\xa9s i es va inaugurar el 25 de mar\xc3\xa7 de 1928, dos anys despr\xc3\xa9s de la seva mort. Va ser arran d\'aquesta inauguraci\xc3\xb3 que el carrer de Viserta va ser batejat amb el nom de Juli\xc3\xa0 Fuchs i es va inaugurar el bust que ara presideix la cru\xc3\xaflla dels carrers Manresa, Juli\xc3\xa0 Fuchs i Puig i que va estar molts anys a l\'estaci\xc3\xb3 del Cremallera de Montserrat al mig d\'un jardinet que en els darrers temps, abans que fos rescatat de l\'oblit ciutad\xc3\xa0 i institucional, era un garbuix de males herbes._NEWLINE_La traject\xc3\xb2ria professional de Juli\xc3\xa0 Fuchs va repercutir en la vida dels monistrolencs. L\'any 1903 arriba a Monistrol de Montserrat l\'invent del tel\xc3\xa8fon per connectar les estacions de la l\xc3\xadnia entre elles i el 1915 la companyia ferrovi\xc3\xa0ria establia un economat laboral a l\'estaci\xc3\xb3 de Monistrol-Vila on podien anar a comprar amb uns preus avantatjosos els treballadors de l\'empresa._NEWLINE_Les obres d\'ampliaci\xc3\xb3 de la l\xc3\xadnia i de millora del servei van portar nous llocs de treball per a la gent del poble: el 1905 es feia la perllongaci\xc3\xb3 de la l\xc3\xadnia fins a l\'estaci\xc3\xb3 de Monistrol-Nord; el 1913 quedaven enllestides les obres de l\'estaci\xc3\xb3 del Nord que havia de donar servei a les dues l\xc3\xadnies ferrovi\xc3\xa0ries._NEWLINE_L\'any 1918, Juli\xc3\xa0 Fuchs era nomenat fill adoptiu de Monistrol de Montserrat. La societat monistrolenca li reconeixia en vida els serveis prestats i la dedicaci\xc3\xb3 a la comunitat que l\'havia acollit vint anys abans. Fuchs va estar de sort en aix\xc3\xb2, altres monistrolencs tamb\xc3\xa9 il\xc2\xb7lustres encara esperen aquest reconeixement i el rescat de l\'oblit.'